ছুটিতে কয়েকদিনের জন্য বেড়াতে গেলে বাঙালিদের প্রথম পছন্দের তালিকায় থাকে সিকিম। আর সেই সিকিমে বেড়াতে গিয়েই ভয়ানক অভিজ্ঞতার সাক্ষী হল কলকাতার এক ছাত্রী। সাইট সিন করাতে নিয়ে গিয়ে গাড়ির মধ্যেই ওই কিশোরীকে ধর্ষণ করল চালক।
স্থানীয় পুলিশের পক্ষ থেকে জানানো হয়েছে, আইএসসি পরীক্ষা শেষ হওয়ার পরে ছুটি কাটাতে ওই তিন বান্ধবী সিকিমে বেড়াতে গিয়েছিল। তিন ছাত্রীর মধ্যে একজনের বাবা-মাও গিয়েছিলেন। গত শুক্রবার সিকিমে পৌঁছন তাঁরা। রবিবার প্রেম রাই নামে এক চালকের ট্যাক্সি ১৩০০ টাকায় ভাড়া নিয়ে সাইট সিন করতে বেরোন ওই তিন ছাত্রী। পুলিশ সূত্রে জানানো হয়েছে, সিকিমের ট্যাক্সি যথেষ্ট নিরাপদ মনে করেই ওই তিনজনকে একা ছেড়েছিলেন ধর্ষিতা ছাত্রীর বান্ধবীর বাবা-মা। যে ছাত্রী নির্যাতনের শিকার হয়েছে, তার বাবা-মা নেই। ঘুরতে বেরনোর পরে প্রথমে কয়েকটি জায়গায় দেখার পরে বিনামূল্যে উত্তর সিকিমে একটি ঝর্না দেখানোর প্রস্তাব দেন অভিযুক্ত চালক। বিকেল সাড়ে চারটে নাগাদ ওই জায়গাটি ঘোরার পরেই ফের আরও একটি জায়গায় নিয়ে যেতে চান ওই চালক। কিন্তু তাতে আপত্তি জানান ওই তিন ছাত্রী। অভিযোগ এরপরেই ওই তিনজনকে গালিগালাজ শুরু করেন অভিযুক্ত চালক। এরপরে গাড়ির পিছনের আশনে বসে থাকা দুই ছাত্রীকে হাইওয়ের মাঝখানে জোর করে নামিয়ে দিয়ে সামনে বসে থাকা তৃতীয় ছাত্রীটিকে নিয়ে গাড়ি চালিয়ে চলে যান ওই ট্যাক্সিচালক। 
পুলিশ সূত্রে জানা গিয়েছে ঘুরতে বেরিয়ে ওই তিন ছাত্রীকে মোমো খাইয়েছিলেন ওই চালক। ঝাল লাগায় ধর্ষিতা ছাত্রীকে ঠান্ডা পানীয় খেতে দেন তিনি। পুলিশের সন্দেহ ওই পানীয়ে মদ মেশানো ছিল। ফলে কিছুটা ঝিমিয়ে পড়েন ওই ছাত্রী। মাঝরাস্তায় বাকি দুই বান্ধবীকে যখন ওই চালক জোর করে নামিয়ে দেয়, তখন সে গাড়ি থেকে নামতে পারেনি। 
যেখানে ওই ছাত্রীদের নামিয়ে দেওয়া হয়, জঙ্গল ঘেরা সেই জায়গা থেকে তাদের পক্ষে মোবাইলেও কারও সঙ্গে যোগাযোগ করা সম্ভব হয়নি। প্রায় দু’কিলোমিটার দূরে একটি গ্রামে এসে ঘটনার কথা জানান তারা। এরপর গ্যাংটকের হোটেলে থাকা এক ছাত্রীর বাবা-মার কাছে খবর পৌঁছায়। এরপরেই খবর পেয়ে তল্লাশি শুরু করে পুলিশ। সন্ধে সাড়ে সাতটা নাগাদ গ্যাংটক থেকে প্রায় ২৫ কিলোমিটার দূরে উত্তর সিকিম হাইওয়ের কাছে একটি জঙ্গলের মধ্যে থেকে ওই ছাত্রী এবং অভিযুক্ত চালককে গাড়ির ভিতর থেকেই উদ্ধার করে পুলিশ। মেডিক্যাল টেস্টে এই ছাত্রীকে ধর্ষণের প্রমাণ পাওয়ার পরেই প্রেম রাই নামে ওই চালককে গ্রেফতারও করা হয়েছে। তার বিরুদ্ধে ৩৭৬ ধারায় মামলা করেছে পুলিশ। সিকিমের ট্রাভেল এজেন্ট সংগঠনের পক্ষ থেকেও ঘটনার তীব্র নিন্দা করা হয়েছে।